Diari Oficial de la Generalitat Valenciana


Sumari del DOGV 9127, del 14-07-2021 (2021/7621)

RESOLUCIÓ de 7 de juliol de 2021, de la Conselleria de Sanitat Universal i Salut Pública, per la qual es crea el segell electrònic per a l'actuació administrativa automatitzada Certificat COVID Digital UE, d'acord amb el Reglament 2021/953 del Parlament Europeu i del Consell, de 14 de juny de 2021, relatiu a un marc per a l'expedició, verificació i acceptació de certificats interoperables de vacunació, de prova diagnòstica i de recuperació, a fi de facilitar la lliure circulació durant la pandèmia de Covid-19.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9127

Data del DOGV
:   14-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7621


Data del document
:   07-07-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * organització administrativa

RESOLUCIÓ de 7 de juliol de 2021, de la Conselleria de Sanitat Universal i Salut Pública, per la qual es crea el segell electrònic per a l'actuació administrativa automatitzada Certificat COVID Digital UE, d'acord amb el Reglament 2021/953 del Parlament Europeu i del Consell, de 14 de juny de 2021, relatiu a un marc per a l'expedició, verificació i acceptació de certificats interoperables de vacunació, de prova diagnòstica i de recuperació, a fi de facilitar la lliure circulació durant la pandèmia de Covid-19. [2021/7621]  
El Reglament 2021/953 del Parlament Europeu i del Consell, de 14 de juny de 2021, estableix un marc per a l'expedició, verificació i acceptació de certificats Covid-19 interoperables de vacunació, de prova diagnòstica i de recuperació a fi de facilitar l'exercici, pels seus titulars, del seu dret a la lliure circulació durant la pandèmia de la Covid-19. Aquest Reglament determina la base jurídica per al tractament de les dades personals necessàries per a expedir tals certificats i per al tractament de la informació necessària per a confirmar i verificar l'autenticitat i validesa d'aquests certificats amb plena observança del Reglament (UE) 2016/679.  
El certificat COVID digital de la UE interoperable permetrà l'expedició i la verificació i acceptació transfrontereres. Els estats membres expediran aquest certificat en format digital o en paper, o en tots dos formats. Els certificats expedits pels estats membres contindran un codi de barres interoperable que permeta verificar l'autenticitat, validesa i integritat del certificat. El codi de barres s'ajustarà a les especificacions tècniques establides de conformitat amb l'article 8 de l'esmentat Reglament. La informació continguda en els certificats també es mostrarà en format llegible per l'ésser humà i, com a mínim, en la llengua o llengües oficials de l'estat membre expedidor i en anglés.  
  
A fi de garantir unes condicions uniformes la Comissió i els estats membres crearan i mantindran un marc de confiança per al certificat COVID digital de la UE. El marc de confiança es basarà en una infraestructura de clau pública i permetrà una expedició i verificació fiables i segures de l'autenticitat, validesa i integritat dels certificats a què es refereix l'article 3, apartat 1, de l'esmentat Reglament. El marc de confiança permetrà la detecció del frau, en particular les falsificacions. A més, podrà donar suport a l'intercanvi bilateral de llistes de revocació de certificats que continguen els identificadors únics dels certificats revocats. Aquestes llistes de revocació de certificats no contindran cap altra dada personal. La verificació dels certificats a què es refereix l'esmentat article 3, apartat 1 i, si fa el cas, les llistes de revocació de certificats no donaran lloc a la notificació de la verificació a l'emissor.  
  
Per a acomplir aquest Reglament del Parlament Europeu i del Consell relatiu a un marc per a l'expedició, verificació i acceptació de certificats interoperables de vacunació, de prova diagnòstica i de recuperació per a facilitar la lliure circulació durant la pandèmia de la Covid-19, en el marc de la Conselleria amb competències en matèria de sanitat i salut pública, i com a autoritat sanitària de la Comunitat Valenciana, s'ha de crear el segell electrònic per a l'actuació administrativa automatitzada Certificat COVID Digital de la UE.  
Així mateix, hi resulten d'aplicació la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic (d'ara endavant, Llei 40/2015), que constitueixen el marc regulador de l'administració electrònica en el dret intern. Aquesta última, en l'article 40, permet l'ús de segells electrònics basats en certificats electrònics que reunisquen els requisits exigits per la legislació de signatura electrònica, per a la identificació i l'autenticació de l'exercici de la competència en l'actuació administrativa automatitzada.  
Els articles 41 i 42 de l'esmentada norma regulen l'actuació administrativa automatitzada, i estableixen la possibilitat d'usar com a sistema de signatura electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat, que reunisca els requisits exigits per la legislació de signatura electrònica.  
En el mateix sentit el Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, en el seu article 15 i article 20, estableixen que les administracions públiques podran utilitzar, per a la seua identificació electrònica i per a garantir l'origen i integritat dels documents electrònics, entre altres, el segell electrònic i la previsió de la utilització d'aquests segells electrònics dins de la tramitació administrativa automatitzada dels procediments que cada Administració determine.  
  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, modificat per la Llei 9/2019, de 23 de desembre, de la Generalitat, conté en el seu títol VI normes sobre l'Administració electrònica, i disposa en els seus articles 78 i 79.2 que la creació de segells electrònics es realitzarà mitjançant resolució dels òrgans superiors de la Conselleria o titulars dels organismes públics competents, que es publicarà en la seu electrònica; i que haurà d'emetre's resolució de l'òrgan administratiu que gestione els sistemes o aplicacions informàtiques que vagen a ser utilitzats per a la gestió d'actuacions administratives automatitzades, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, dictat segons l'article 94 del present decret i el contingut del qual serà vinculant.  
  
En virtut de l'exposat i de conformitat amb les facultats conferides per l'article 28 de la Llei 5/1983, de 30 de desembre, del Consell, i del que s'estableix amb l'article 9 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública, resolc:  
  
  
Primer. Objecte de la resolució  
La creació del segell electrònic de la Conselleria de Sanitat Universal i Salut Pública, per a l'actuació administrativa automatitzada Certificat COVID Digital de la UE, d'acord amb el que es preveu en el Reglament 2021/953 del Parlament Europeu i del Consell, relatiu a un marc per a l'expedició, verificació i acceptació de certificats interoperables de vacunació, de prova diagnòstica i de recuperació a fi de facilitar la lliure circulació durant la pandèmia de la Covid-19.  
  
Segon. Creació del segell electrònic de la Conselleria de Sanitat Universal i Salut Pública i regulació de l'actuació administrativa automatitzada Certificat COVID Digital UE.  
Es crea el segell electrònic de la Conselleria de Sanitat Universal i Salut Pública, basat en un certificat reconegut o qualificat, com a sistema de signatura electrònica per a garantir l'autenticitat i la integritat exclusivament dels documents de l'actuació administrativa automatitzada Certificat COVID Digital de la UE, d'acord amb el Reglament 2021/953 del Parlament Europeu i del Consell, relatiu a un marc per a l'expedició, verificació i acceptació de certificats interoperables de vacunació, de prova diagnòstica i de recuperació a fi de facilitar la lliure circulació durant la pandèmia de la Covid-19.  
  
Tercer. Òrgans competents  
La titularitat i custòdia del segell electrònic que es crea per la present resolució correspon a la Conselleria amb competències en matèria de sanitat i salut pública.  
La Sotssecretaria de la Conselleria amb competències en matèria de sanitat i salut pública en serà responsable de la utilització, en l'àmbit de la seua competència, així com de resoldre la impugnació de l'actuació automatitzada Certificat COVID Digital de la UE, definides en l'apartat segon d'aquesta resolució, signades amb aquest segell electrònic.  
La definició de les especificacions, programació, manteniment, supervisió i control de qualitat i, si fa el cas, auditoria del sistema d'informació i del seu codi font, corresponen a l'òrgan directiu amb competències en Sistemes d'Informació per a la Salut.  
  
Quart. Verificació del certificat  
La verificació del certificat del segell electrònic, així com la dels Certificats COVID Digital de la UE generats que incloguen el segell electrònic, podrà realitzar-se d'acord amb el que es preveu en el Reglament 2021/953 del Parlament Europeu i del Consell, relatiu a un marc per a l'expedició, verificació i acceptació de certificats interoperables de vacunació, de prova diagnòstica i de recuperació per a facilitar la lliure circulació durant la pandèmia de la Covid-19.  
  
Cinqué. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
  
Sisé. Entrada en vigor  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
La present resolució posa fi a la via administrativa i, en contra, es podrà interposar recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o ser recorreguda en via contenciosa administrativa en el termini de dos mesos comptats des de l'endemà de la publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que estableixen els articles 10,14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga interposar qualsevol altre recurs dels previstos en la legislació vigent.  
  
València, 7 de juliol de 2021.- La consellera de Sanitat Universal i Salut Pública: Ana Barceló Chico.